Afs. Horsens Kommune, Natur og Miljø, Chr M Østergaards Vej 4, 8700 Horsens	​Sagsnr.: 06.02.25-K08-4-24 Dato: 12. februar 2024

Krydsningstilladelse til styret underboring af en elledning under vandløbet Hulbæk

Geopartner Landinspektører A/S har søgt om at lægge en elledning ned under et vandløb. Elledningen nedlægges for Netselskabet N1 via styret underboring fra matr.nr. 7f Tønning By, Tønning til matr.nr. 6e Tønning By, Tønning. Krydsning af søer og vandløb med elledning forudsætter tilladelse efter bekendtgørelse om regulering og restaurering af vandløb m.v. § 9* (se lovtekst i bilag 1).

På nedenstående kort kan placeringen ses:

Luftfoto 2023 ©DAF. Placering af elledningen er markeret med rød streg.

Kommunens afgørelse

Horsens Kommune giver hermed tilladelse til det ansøgte projekt.

Tilladelsen gives på følgende vilkår:

Det er ejerens pligt at sørge for, at udfører af arbejdet overholder vilkårene samt

gældende lovgivning i øvrigt. Kopi af denne afgørelse skal derfor udleveres til, og

kendes af udførende entreprenør.

Krydsningen under vandløbet udføres som styret underboring.

Nedgravningen skal ske i en dybde således at overkanten af elledningen ligger min. 1,5 m under vandløbets faktiske bund.

Underboringen skal holdes i en dybde svarende til 1,5 meter under vandløbsbunden indtil 2 meter fra vandløbets kronekant

Boremudder/væske må ikke udledes til områdets regnvandsbassiner, grøfter eller vandløb.

Placeringen af elledningens skal afmærkes på begge sider af vandløbet med varige, let synlige afmærkninger.

Hvis elledningen tages ud af brug, skal den fjernes af ejer, medmindre Kommunen på dette tidspunkt vurderer, at det er mere hensigtsmæssigt at bibeholde elledningen på den givne placering.

Fremtidig vedligeholdelse påhviler elledningens ejer.

Tilladelsen bortfalder, såfremt den ikke er udnyttet inden 3 år.

Hjemmel

Denne afgørelse er truffet efter bekendtgørelsen om vandløbsregulering og –restaurering mv. § 9.*

Det er ejerens pligt, at sørge for at brugere af arealet også overholder vilkårene samt gældende lovgivning i øvrigt.

Begrundelse for afgørelsen

Idet Hulbæk er et vandområde, hvis tilstedeværelse og vedligeholdelse flere end en enkelt har interesse i, er den omfattet af vandløbsloven. Det kræver tilladelse efter bekendtgørelse om regulering og restaurering af vandløb mm. at krydse vandløb med kabler m.m.

For at sikre, at ilægning af elledning ikke påvirker natur og miljø i vandløbet i anlægsfasen, er der stillet vilkår om, at elledningen skal l placeres minimum 1,5 m under vandløbets bund fra vandløbets midte og minimum ud til 2 m fra vandløbets kronekant.

For at sikre, at fremtidigt vedligehold ikke medfører skade på elkablet, er der stillet vilkår om, at placering af elkablet skal afmærkes tydeligt. En tydelig afmærkning samt placering 1,5 m under vandløbets bund minimerer risikoen væsentligt for, at fremtidigt vedligehold af vandløbet medfører skade på elledningen

For at sikre, at vandmiljøet ikke påvirkes af boremudder ved f.eks. blowouts, er der stillet vilkår om, at der ikke må ske udledning af boremudder til regnvandsbassiner, søer og vandløb mm.

Horsens Kommune vurderer, at der med de stillede vilkår kan meddeles tilladelse til det ansøgte, da etableringen af elledningen ikke vil påvirke natur og miljø.

Horsens Kommune vurderer, at projektet ikke har en negativ indvirkning på Natura 2000-områder eller bilag IV-arter. Se habitatvurdering i Bilag 3.

Horsens Kommune vurderer, at projektet ikke påvirker tilstanden af vandområdet negativt eller forhindrer målopfyldelsen af vandområdet jf. lov om vandplanlægning*. Se kommunens vurdering i Bilag 4.

Afgørelsen vurderes samlet at være i overensstemmelse med lovens formål, kommuneplanens retningslinjer og gældende Natura 2000-planer.

Sagens faktiske oplysninger

Geopartner Landinspektører A/s har på vegne af Netselskabet N1 søgt om tilladelse til at krydse vandløbet Hulbæk med en elledning ved styret underboring. Underboringen ventes at være ca. 50 meter og udføres for at sikre forsyningsforholdende for ejeren af matrikel 6e Tønning By, Tønning. Oversigtskort fra ansøger kan ses i Bilag 2.

Øvrig lovgivning

Naturbeskyttelseslovens § 3

Hulbæk er beskyttet af naturbeskyttelseslovens § 3 mod tilstandsændringer. Styret underboring af elledningen forventes ikke at have en negativ effekt på naturtilstanden af de beskyttede vandløb eller disses brinker. Selve borehullerne placeres udenfor beskyttede naturarealer. Projektet kræver derfor ikke en dispensation fra Naturbeskyttelseslovens § 3.

Miljøbeskyttelsesloven

Det er jf. spildevandsbekendtgørelsen ikke tilladt at udlede boremudder/-væske til vandløbet uden en udledningstilladelse.

Museumsloven

Hvis der under anlægsarbejdet findes spor af fortidsminder, skal arbejdet straks standses og Horsens Museum kontaktes på tlf. 76292350 (jf. museumslovens § 27, stk. 2.). Inden gravearbejdet påbegyndes, kan du bede Horsens Museum om en udtalelse i forhold til, om der er risiko for ødelæggelse af væsentlige fortidsminder (jf. museumslovens § 25).

Afgørelsen fritager ikke for at søge evt. påkrævede tilladelser efter anden lovgivning.

Høring

Horsens Kommune har jf. § 17 i bekendtgørelse om vandløbsregulering og –restaurering m.v. valgt at fravige bestemmelsen i §§ 14 - 16 om at sende sagen i høring hos interesserede myndigheder, ”fremme sagen” via offentliggørelse af projektet forud for afgørelsen samt afholde møder om projektet, idet projektet ikke skønnes at have væsentlig indflydelse på afstrømningsmæssige eller miljømæssige forhold.

Klageadgang

Der kan klages skriftligt over denne afgørelse til Miljø- og Fødevareklagenævnet.

Se hvordan i Bilag 5.

Søgsmål

Et søgsmål ved domstolene skal være anlagt senest 6 måneder efter meddelelse af denne afgørelse.

Udnyttelse af afgørelsen

Afgørelsen kan udnyttes fra dags dato. Horsens Kommune kan jf. § 30 i bekendtgørelse om vandløbsregulering og –restaurering m.v.* meddele tilladelse til påbegyndelse af anlægsarbejder i sager efter § 5 og § 9, jf. § 17, uanset om vandløbsmyndighedens afgørelse påklages. Kommunen meddeler, hvis der indkommer klager. Horsens Kommune gør opmærksom på, at Miljø- og Fødevareklagenævnet kan ændre eller ophæve en påklaget afgørelse uagtet, at Horsens Kommune tidligere har meddelt tilladelse til at begynde arbejdet før klagefristen, er ovre.

I øvrigt

Ansøger er selv ansvarlig for at indhente oplysninger om eventuelle ledningsanlæg fra ledningsejerregistret.

Lovgivning

Herunder er henvisninger til relevant lovgivning, som er markeret med * i dette brev:

Bekendtgørelse om vandløbsregulering og -restaurering m.v.

Bekendtgørelse nr. 834 af 27. juni 2016

Naturbeskyttelsesloven

Bekendtgørelse nr. 1392 af 4. oktober 2022 af lov om naturbeskyttelse

Habitatbekendtgørelsen

Bekendtgørelse nr. 1098 af 21. august 2023 om udpegning og administration af internationale naturbeskyttelsesområder samt beskyttelse af visse arter.

Lov om vandplanlægning

Bekendtgørelse nr. 126 af 26. januar 2017 af lov om vandplanlægning

Med venlig hilsen Rasmus Ottosen Biolog Telefon direkte: 76 29 26 45 Mail: rot@horsens.dk Husk, at du ikke bør sende følsomme eller fortrolige oplysninger til os på mail. Det gælder f.eks. cpr-nummer, helbredsmæssige eller økonomiske oplysninger. Læs, hvad du i stedet kan gøre på www.horsens.dk/sikkermail

Kopiliste

Ansøger

Lodsejere af matr.nr. 6e Tønning By, Tønning.

Lodsejere af matr.nr. 7f Tønning By, Tønning.

Bilag

Lovtekst

Oversigtskort fra ansøger

Habitatvurdering

Lov om vandplanlægning

Klagevejledning

Bilag

Lovtekster

Bekendtgørelse om vandløbsregulering og -restaurering m.v.

Kapitel 4

Broer, opstemningsanlæg, flodemål m.v.

§ 9. Broer, overkørsler eller lignende må ikke anlægges eller ændres uden vandløbsmyndighedens godkendelse.

Stk. 2. Der må ikke nedlægges rørledninger, kabler m.v. i vandløbet uden vandløbsmyndighedens godkendelse.

Bekendtgørelse om vandløbsregulering og -restaurering m.v.

BEK nr. 834 af 27. juni 2016

Bilag

Oversigtskort fra ansøger

Bilag

Habitatvurdering

Jf. § 6, stk. 1-4 og § 10 i habitatbekendtgørelsen*, skal der forud for en dispensation foretages en vurdering af, om aktiviteten kan påvirke et internationalt beskyttet område (Natura 2000-område) væsentligt, og om det ansøgte kan beskadige eller ødelægge yngle- eller rasteområder i det naturlige udbredelsesområde for de dyrearter – eller ødelægge de plantearter, der er optaget på habitatdirektivets bilag IV* (strengt beskyttede arter i EU).

Der kan kun meddeles afgørelse, hvis det vurderes, at projektet kan realiseres uden at:

Skade arter eller naturtyper som indgår i udpegningsgrundlaget for Natura 2000-områder.

Beskadige eller ødelægge yngle- eller rasteområder i det naturlige udbredelsesområde for de dyrearter – eller ødelægge de plantearter, der er optaget på habitatdirektivets bilag IV.

Natura 2000

Projektområdet ligger ca. 3,2 km fra nærmeste Natura 2000 område, som er Natura 2000 område nr. 52 (Habitatområde H48, Salten Å, Salten Langsø, Mossø og søer syd for Salten Langsø og dele af Gudenåen og fuglebeskyttelsesområde F33, Salten Langsø og F35, Mossø).

Der er vedtaget en Natura 2000-plan for området. Natura 2000-planens målsætning er bindende for myndigheden og skal anvendes ved konsekvensvurdering ved myndighedsudøvelse jf. habitatbekendtgørelsen. Udpegningsgrundlaget for området fremgår af Miljøstyrelsens hjemmeside hér.

Horsens Kommune vurderer på baggrund af afstanden til Natura 2000-området og projektets beskedne karakter at gennemførslen af projektet ikke vil have en negativ indvirkning på de naturtyper eller levesteder for de arter som udgør udpegningsgrundlaget for Natura 2000-området, idet at den styrede underboring ikke medfører ændringer ind i Natura 2000-området.

Bilag IV-arter

De såkaldte bilag IV-arter er en række arter af planter og dyr, der er omfattet af en særlig streng beskyttelse i alle EU-medlemsstater herunder Danmark. Det gælder for dyrearterne, at der er et generelt forbud mod at beskadige eller ødelægge yngle- og rasteområder i deres naturlige udbredelsesområde, mens der for plantearterne er forbud mod at ødelægge dem. Forbuddet gælder uanset om disse dyr og planter findes inden for eller uden for beskyttede naturområder.

Horsens Kommune har ikke kendskab til, at der findes dyrearter eller plantearter, som er optaget på habitatdirektivets bilag IV, i projektområdet. Dvs. der er ikke gjort fund af bilag IV-arter ved kommunens besigtigelser, eller fundet registreringer på Arter.dk eller Naturbasen.dk.

I lokalområdet er der kendskab til forekomst af følgende bilag IV-arter:

Flagermus har potentielle yngle- og rasteområder i ældre træer med hulheder, spættehuller eller sprækker samt i ældre landejendomme med utætte tagkonstruktioner eller andre hulheder. Der fældes ikke potentielle flagermustræer eller nedrives ældre landejendomme, der egner sig som yngle- eller rasteområder for flagermus, i forbindelse med det ansøgte.

Odder har potentielle yngle- og rasteområder langs uforstyrrede vandløb, søer, moser og fjordområder. Der sker ingen påvirkning af sådanne uforstyrrede områder i forbindelse med det ansøgte. Horsens Kommune vurderer det er sandsynligt der forekommer odder i området.

Det ansøgte projekt er anlægsmæssigt af begrænset varighed og har ingen varig. Horsens Kommune vurderer derfor at det ansøgte ikke vil have en negativ effekt på odder.

Stor vandsalamander har potentielle yngle- og rasteområder i vandhuller og søer. Arten overvintrer på land, som regel i skove eller haver. Der sker ingen påvirkninger af vandhuller eller søer i forbindelse med det ansøgte.

Grøn mosaikguldsmed yngler primært i vandhuller og søer med krebseklo, som er værtsplante for larven af grøn mosaikguldsmed. Der sker ingen påvirkning af vandhuller med krebseklo i forbindelse med det ansøgte.

Det er Kommunens vurdering, at projektet ikke vil påvirke yngle- eller rasteområder for de ovenfor nævnte arter, idet det ansøgte er ligger minimum 1,5 meter under terræn, hvor der ikke forefindes nogle af de benævnte arter.

Samlet vurdering vedr. Natura 2000-områder og bilag IV-arter

Horsens Kommune vurderer således samlet, at projektet kan realiseres uden at:

Skade arter eller naturtyper som indgår i udpegningsgrundlaget for Natura 2000-områder.

Beskadige eller ødelægge yngle- eller rasteområder i det naturlige udbredelsesområde for de dyrearter – eller ødelægge de plantearter, der er optaget på habitatdirektivets bilag IV.

Lovgivning markeret med * i teksten:

Habitatbekendtgørelsen

Bekendtgørelse nr. 1098 af 21. august 2023 om udpegning og administration af internationale naturbeskyttelsesområder samt beskyttelse af visse arter.

Habitatdirektivet

Rådets direktiv 92/43/EØF om bevaring af naturtyper samt vilde dyr og planter – med senere ændringer

Bilag

Lov om vandplanlægning

Horsens Kommune skal, jf. indsatsbekendtgørelsen*, ved administration af øvrig lovgivning sikre, at miljømål udlagt ved lov om vandplanlægning* for de enkelte vandområder kan bibeholdes eller opnås, i overensstemmelse med EU´s vandrammedirektiv. Der kan derfor ikke meddeles tilladelse, hvis det planlagte projekt medfører, at et målsat vandområde ikke kan opnå eller bibeholde fastlagt miljømål.

Projektet berører Hulbæk, der indgår i gældende vandområdeplan 2021- 2027. I tabel 1 ses de fastlagte miljømål for vandområdet. I tabel 2 ses den seneste tilstandsvurdering af vandområdeplanens forskellige kvalitetselementer for Hulbæk. Al data er tilgængeligt på Miljøstyrelsens hjemmeside: MiljøGIS for offentliggørelse af vandområdeplaner 2021-2027

Vandområde	Kvalitetselement	Miljømål
Hulbæk	Kemisk tilstand	God kemisk tilstand
Samlet økologisk tilstand	God økologisk tilstand

Tabel 1. Fastlagte miljømål for Hulbæk.

Vandområde	Kvalitetselement	Tilstand
Hulbæk	Kemisk tilstand	Ukendt kemisk tilstand
Samlet økologisk tilstand	God økologisk tilstand
Fisk	Ukendt økologisk tilstand
Planter (makrofytter)	Ukendt økologisk tilstand
Smådyr (benthiske invertebrater)	God økologisk tilstand
Alger (fytobenthos)	Ukendt økologisk tilstand
Nationalt specifikke stoffer	Ukendt økologisk tilstand

Tabel 2. Seneste tilstandsvurdering af Hulbæk.

Kommunens vurdering

Kemiske tilstand

Idet der ikke tilføres miljøfremmede stoffer, vurderes det planlagte projekt ikke at påvirke vandområdets kemi, og dermed vil det planlagte projekt have en neutral betydning for den kemiske tilstand for Hulbæk.

Samlet økologisk tilstand

Det planlagte projekt vurderes ikke at påvirke vandområdets samlede økologiske tilstand negativt. Projektet berører ikke selve vandløbet, og vil derfor ikke påvirke Hulbæks kvalitetselementer.

Horsens Kommune vurderer således samlet, at projektet kan realiseres uden at:

Forringe kvaliteten af nuværende kvalitetselementer med en god økologisk tilstand

Hindre at kvalitetselementer inden for projektets vandområder ikke kan opnå god økologisk tilstand og god kemisk tilstand.

Dermed er projektet i overensstemmelse med miljømål udlagt i vandområdeplan 2021-2027, jf. lov om vandplanlægning.

Lovgivning

Herunder er henvisninger til relevant lovgivning, som er markeret med * i dette brev:

Indsatsbekendtgørelsen

Bekendtgørelse nr. 797 af 13. juni 2023 om indsatsprogrammer for vandområdedistrikter

Lov om vandplanlægning

Bekendtgørelse nr. 126 af 26. januar 2017 af lov om vandplanlægning

Bilag

Klagevejledning

Der kan klages skriftligt over denne afgørelse til Miljø- og Fødevareklagenævnet.

Hvem kan klage?

Vandløbsmyndighedens afgørelse kan påklages af den som afgørelsen er rettet til samt enhver, der må antages at have en individuel, væsentlig interesse i sagens udfald.

Hvordan klager man?

Hvis du ønsker at klage over denne afgørelse, skal du klage til Miljø- og Fødevareklagenævnet. Du klager via Klageportalen, som du finder et link til på hjemmesiden for Nævnenes Hus. Klagen sendes gennem Klageportalen til den myndighed, der har truffet afgørelsen.

En klage er indgivet, når den er tilgængelig for myndigheden i Klageportalen. Når du klager, skal du betale et gebyr på kr. 900,- (private)/ 1800,- (organisationer og virksomheder). Du betaler gebyret med betalingskort i Klageportalen. Klagenævnet skal som udgangspunkt afvise en klage, der kommer uden om Klageportalen, hvis der ikke er særlige grunde til det. Hvis du ønsker at blive fritaget for at bruge Klageportalen, skal du sende en begrundet anmodning til den myndighed, der har truffet afgørelse i sagen. Myndigheden videresender herefter anmodningen til Klagenævnet, som træffer afgørelse om, hvorvidt din anmodning kan imødekommes.

Klagefrist

Klage skal ske senest 4 uger fra offentliggørelsen af denne afgørelse. Afgørelsen offentliggøres dags dato.